Seil-Safari wil oplossings vir landboubedryf bringDie landbouskou word aan boord die luukse MSC Musica gehou wat van Durban tot Pomene in Mosambiek sal vaar. Foto: seilsafari.co.za Te midde van talle uitdagings en onsekerheid in die landbousektor, insluitend grondonteiening, die voortgesette droogte en ŉ gebrek aan voldoende kragopwekking, het Laeveld Agrochem ŉ span van die voorste kundiges in dié bedryf bymekaargekry om hul insette oor dié kwessies met Suid-Afrika se landbougemeenskap te deel. Die is egter geen gewone landbouskou nie – boere en ander landbourolspelers kan dié waardevolle kundigheid aan boord die luukse MSC Musica van Durban tot Pomene in Mosambiek geniet. Vanjaar is die tweede jaar wat Laeveld Agrochem hul Seil-Safari aanbied. Die eerste “Landbouboot” was verlede jaar volgepak met boere, produsente en ander lede van die landbougemeenskap en hul families wat van die kans gebruik wou maak om meer oor die bedryf te wete te kom en skouers met die voorste landboukundiges te skuur. Die voorste kundiges in die landboubedryf sal hul kennis oor die talle uitdagings en onsekerheid in dié sektor deel. Foto: seilsafari.co.za Corné Liebenberg, bemarkingsdirekteur van Laeveld Agrochem, sê die Seil-Safari het ten doel om hoop te skep en oplossings te vind vir die probleme wat boere in ŉ voortdurende veranderende en uitdagende sektor ervaar. “Ons het hierdie bootreis begin as deel van ons strategie om oplossings vir die landbousektor te vind. Om dit te bereik, is ŉ gesamentlike poging nodig en daarom het verskillende belanghebbendes by ons aangesluit om deel van hierdie reis te wees,” sê Liebenberg. Deelnemers kan uitsien na toplandbousprekers en aanbiedings tydens Seil-Safari 2019. Dit sluit in Todd Cardwell, ŉ senior landboukundige by Winfield United in die VSA, wat sal gesels oor hulpmiddels in toedieningstegnologie en ontwikkelinge in gewasbeskerming. Die bekende ekonoom prof. Johan Willemse se aanbieding handel oor tien aspekte waaraan jy in jou landboubesigheidsplan aandag behoort te gee vir die pad vorentoe. Laeveld Agrochem se Seil-Safari word vanjaar vir die tweede keer aangebied. Foto: seilsafari.co.za Theo Vorster, aanbieder van die reeks Sakegesprek, sal brandende kwessies aanroer wanneer hy kyk na verskillende scenario’s vir 2020 met die fokus op grondonteiening, magspolitiek en meer. Christo Briedenhann en genl.maj. Roland de Vries, sekuriteitstegnologiespesialiste, sal ook aan boord wees om hul kennis te deel oor die gebruik van sintetiese DNS, hommeltuie en optiese vesel vir landelike veiligheid en die voorkoming van vee- en gewasdiefstal. Dr. Theo de Jager, president van die Wêreldboereorganisasie, sal sy insig deel oor geleenthede in ander Afrika-lande, terwyl George Prinsloo van Laeveld Agrochem sal gesels oor verhoudings- en arbeidsbestuur en hoe om produktiwiteit te verhoog en te handhaaf. Dit is slegs enkele van die sprekers in die reeks aanbiedings wat op die program vir Seil-Safari 2019 is. “Seil-Safari is ŉ reis van hoop en ons glo dit sal ŉ toenemend belangrike rol speel om die negatiwiteit in die landbousektor aan te spreek deur direk en indirek mense van alle agtergronde te bemagtig en hul lewens te verbeter,” sê Liebenberg. Talle uitstallers sal by die Seil-Safari 2019 te sien wees. Foto: seilsafari.co.za Liebenberg sê daar sal natuurlik ook geleentheid wees vir groei, kuier en ontspan. Bok van Blerk, Touch of Class, Andries Vermeulen, Elvis Blue en Monique Steyn is van die kunstenaars wat die vermaak sal verskaf. Donnalee Roberts en haar span sal ŉ spesiale damesoggend aanbied, terwyl Lynette Beer, Timothy Kieswetter, Marciel Hopkins, Carina Nel, Elaine Small en Hanna Grobler ook by die Seil-Safari sal aansluit as motiveringsprekers. Seil-Safari 2019 vind van 1 tot 5 April plaas en daar is tans nog kajuite beskikbaar. Vir meer inligting of om te bespreek, besoek www.seilsafari.co.za of skakel 060 458 8483.